Nariadenie Komisie (ES) č. 2316/98
z 26. októbra 1998
o povolení nových doplnkových látok, a ktoré mení a dopĺňa podmienky povolenia niekoľkých doplnkových látok už povolených do krmív
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 70/524/EHS z 23. novembra 1970 o doplnkových látkach v krmivách [1], naposledy zmenenú a doplnenú smernicou Komisie 98/19/ES [2], a najmä na jej články 9j a 3,
keďže smernica 70/524/EHS ustanovuje, že používanie novej doplnkovej látky v krmivách alebo nové používanie už povolenej doplnkovej látky, možno povoliť po zohľadnení pokroku vo vedeckých a technických poznatkoch;
keďže smernica Rady 96/51/ES z 23. júla 1996, ktorá mení a dopĺňa smernicu 70/524/EHS o doplnkových látkach v krmivách [3], ustanovuje nový postup pre povoľovanie doplnkových látok nariadením, ktoré bude plne uplatniteľné od 1. októbra 1999; keďže počas prechodného obdobia musia byť členské štáty schopné prijať právne ustanovenia, aby sa zabránilo akémukoľvek nedorozumeniu s legislatívou ktorá je v platnosti; keďže členské štáty musia zabezpečiť aby sa celá legislatíva, ktorá nie je v súlade s týmto nariadením zrušila;
keďže nové doplnkové látky patriace do časti 1 "Karotenoidy a xantofyly" skupiny "Farbiace a pigmentové látky" boli úspešne overené v určitých členských štátoch; keďže nové doplnkové látky by mali byť dočasne povolené;
keďže aby bolo možné rozlíšiť novú doplnkovú látku patriacu do časti 1 "Karotenoidy a xantofyly" zo skupiny "Farbiace a pigmentové látky" od inej doplnkovej látky, ktorá už bola povolená a patrí do tej istej skupiny, názov neskôr povolenej doplnkovej látky by mal byť zmenený;
keďže nové doplnkové látky patriace do skupiny "Mikroprvky" a presnejšie prvky "Meď-Cu", "Mangán-Mn" a "Zinok-Zn" boli rozsiahle overené v niektorých členských štátoch; keďže na základe vykonaných pokusov sa zdá, že tieto nové doplnkové látky možno povoliť;
keďže aby sa zabránilo akýmkoľvek nepriaznivým účinkom doplnkovej látky Etoxyquin patriacej do skupiny "Antioxidanty" na psov, najvyšší prípustný obsah doplnkovej látky v kompletných krmivách by mal byť znížený;
keďže nové používanie už povolenej doplnkovej látky patriacej do časti 1 "Karotenoidy a xantofyly" zo skupiny "Farbiace a pigmentové látky" bolo úspešne overované v niektorých členských štátoch; keďže nové používanie by malo byť dočasne povolené;
keďže nové používanie už povolenej doplnkovej látky 3 - fytázy patriacej do skupiny "Enzýmy" bolo úspešne overené v niektorých členských štátoch; keďže nové používanie by malo byť dočasne povolené;
keďže v záujme prehľadnosti, kde bolo vhodné, do príloh tohto nariadenia sú zahrnuté iné doplnkové látky, ktoré patria do tej istej skupiny alebo iné povolené používanie doplnkovej látky; keďže je vhodné rozšíriť na presné obdobie konečný termín povolenia doplnkových látok, ktoré už boli povolené na vnútroštátnej úrovni, ale ich overovania neboli ukončené, a ktoré patria do tej istej skupiny doplnkových látok ako novo povolené látky podľa tohto nariadenia;
keďže opatrenia uvedené v tomto nariadení sú v súlade so stanoviskom Stáleho výboru pre krmivá,
PRIJALA TOTO NARIADENIE:
Článok 1
1. Beta-karotén ktorý patrí do časti 1 "Karotenoidy a xantofyly" skupiny "Farbiace a pigmentové látky" možno povoliť v súlade so smernicou 70/524/EHS ako doplnkovú látku E 160a do krmív, za podmienok ustanovených v prílohe I tohto nariadenia.
2. Phaffia rhodozyma (ATCC 74219) s vysokým obsahom astaxantinu, patriaca do časti 1 "Karotenoidy a xantofyly" skupiny "Farbiace a pigmentové látky" možno povoliť ako doplnkovú látku do krmív pod číslom 12, v súlade so smernicou 70/524/EHS, za podmienok ustanovených v prílohe I tohto nariadenia.
3. Látka "chelát medi hydrátu aminokyselín" patriaca do skupiny "Mikroprvky", mikroprvok E 4, "Meď-Cu" sa povoľuje ako doplnková látka do krmív v súlade so smernicou 70/524/EHS, za podmienok ustanovených v prílohe II tohto nariadenia.
4. Látka "chelát mangánu hydrátu aminokyselín" patriaci do skupiny "Mikroprvky", mikroprvok E 5, "Mangán-Mn" sa povoľuje ako doplnková látka do krmív v súlade so smernicou 70/524/EHS, za podmienok ustanovených v prílohe II tohto nariadenia.
5. Látka "chelát zinku hydrátu aminokyselín" patriaci do skupiny "Mikroprvky", mikroprvok E 6 "Zinok-Zn", sa povoľuje ako doplnková látka do krmív v súlade so smernicou 70/524/EHS, za podmienok ustanovených v prílohe II tohto nariadenia.
Článok 2
1. Podmienky povolenia doplnkovej látky E 324 Etoxyquin patriaceho do skupiny "Antioxidanty" sa nahrádzajú v súlade so smernicou 70/524/EHS podmienkami ustanovenými v prílohe III tohto nariadenia.
2. Doplnkovú látku E 161g Kantaxantin patriacu do časti 1 "Karotenoidy a xantofyly" skupiny "Farbiace a pigmentové látky" možno povoliť pre kategóriu zvierat "Spoločenské a okrasné vtáky" v súlade so smernicou 70/524/EHS, za podmienok ustanovených v prílohe I tohto nariadenia.
3. Doplnkovú látku 3 - fytáza (ES 3.1.3.8), patriacu do skupiny "Enzýmy" možno povoliť v súlade so smernicou 70/524/EHS, za podmienok ustanovených v prílohe IV tohto nariadenia.
4. Doplnkovú látku 11, Phaffia rhodozyma s vysokým obsahom astaxantínu, patriacu do časti 1 "Karotenoidy a xantofyly" skupiny "Farbiace a pigmentové látky" možno povoliť pre kategóriu zvierat "Losos, pstruh" podľa smernice 70/524/EHS, za podmienok ustanovených v prílohe I tohto nariadenia.
Článok 3
Toto nariadenie nadobúda účinnosť dvadsiaty deň po jeho uverejnení v Úradnom vestníku európskych spoločenstiev.
Bude sa uplatňovať od 15. decembra 1998.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 26. októbra 1998